**Lupul şi lupuşorul**

*Alecu Donici*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Un lup pe puiul său voind să-l ispitească,

De este vrednic el în breasla părintească,

L-au fost trimis odată

La margine să vadă:

Pe unde-s oile? Cum stau păstorii lor?

Şi nu cumva ar fi vreun prilej uşor,

Măcar cam cu păcat,

Să capete vânat?

S-au dus şi au venit flămândul lupuşor,

Zicând: „Eu am aflat pe astăzi bună masă:

Cole sub deal se pasc mulţime de oi grasă;

Putem întru ales vreuna să luăm

Şi să mâncăm.”

– Da’ bine, de păstor tu nu-mi spui ce-ai aflat?

Bătrânul lup au întrebat.

– Păstorul, precum spun,

E deşteptat şi bun,

Iar câinii, i-am zărit, sunt slabi şi puţintei,

Nu-i grijă despre ei.

– De este chiar aşa, eu tot nu mă unesc

La turmă să pornesc –

Răspunse lupul – căci de nu-i păstorul prost,

Apoi el câini mişei nu ţine.

Să mergem noi mai bine

Pe unde eu am fost,

Şi ştiu că sunt câini mulţi, dar e păstorul prost.

Iar unde e păstorul de nimică,

Nici câinii nu-s de frică.